CELEX: 
Language: lv
Date: 2020-11-10 00:00:00
Title: KOMISIJAS ĪSTENOŠANAS REGULA (ES) …/.. ar ko nosaka informācijas un komunikācijas sistēmas detaļas un funkcijas, kas jāizmanto Eiropas Parlamenta un Padomes Regulas (ES) 2019/515 par citā dalībvalstī likumīgi tirgotu preču savstarpēju atzīšanu piemērošanā

KOMISIJAS ĪSTENOŠANAS REGULA (ES) …/..
            
            
               (10.11.2020),
            
            
               ar ko nosaka informācijas un komunikācijas sistēmas detaļas un funkcijas, kas jāizmanto Eiropas Parlamenta un Padomes Regulas (ES) 2019/515 par citā dalībvalstī likumīgi tirgotu preču savstarpēju atzīšanu piemērošanā
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) 2019/515 (2019. gada 19. marts) par citā dalībvalstī likumīgi tirgotu preču savstarpēju atzīšanu un Regulas (EK) Nr. 764/2008 atcelšanu
                  1
                un jo īpaši tās 11. panta 2. punktu, 
            
            
               tā kā:
            
            
               (1)Saskaņā ar Regulas (ES) 2019/515 11. panta 1. punktu informācijas un komunikācijas sistēma, kas izklāstīta Eiropas Parlamenta un Padomes Regulas (EK) Nr. 765/2008
                  2
                23. pantā — tirgus uzraudzības informācijas un saziņas sistēma (ICSMS) — ir jāizmanto konkrētiem paziņojumiem saskaņā ar Regulu (ES) 2019/515. Eiropas Parlamenta un Padomes Regulas (ES) 2019/1020
                  3
                34. pants no 2021. gada 16. jūlija aizstās Regulas (EK) Nr. 765/2008 23. pantu.
            
            
               (2)No Regulas (ES) 2019/515 izriet, ka ICSMS cita starpā ir jāizmanto kompetentajām iestādēm un produktu informācijas punktiem. Tāpēc dalībvalstīm būtu ICSMS jānorāda minēto kompetento iestāžu un produktu informācijas punktu identitāte.
            
            
               (3)Lai nodrošinātu, ka informācija, kas Komisijai vajadzīga Regulas (ES) 2019/515 14. pantā minētās novērtēšanas un ziņošanas nolūkā, ir viegli izmantojama meklēšanai un to ICSMS var papildus apstrādāt, kompetentajām iestādēm papildus tam, ka ir jāielādē sistēmā administratīvais lēmums vai lēmums par pagaidu apturēšanu, būtu jāpiemēro prasība sniegt konkrētu strukturētu informāciju par minētajiem lēmumiem. 
            
            
               (4)Lai nodrošinātu, ka ICSMS esošie dati ir precīzi un atjaunināti, kompetentajām iestādēm ICSMS būtu jāievada visas izmaiņas administratīvajā lēmumā, par kuru ir paziņots saskaņā ar Regulas (ES) 2019/515 5. panta 9. punktu, vai lēmumā par pagaidu apturēšanu, par kuru ir paziņots saskaņā ar Regulas (ES) 2019/515 6. panta 2. punktu. 
            
            
               (5)Lai nodrošinātu, ka ICSMS ievadītajos paziņojumos esošie persondati un persondati, kas saistīti ar fiziskām personām, kuras ir norīkotas par ICSMS lietotājiem, tiek izdzēsti, tiklīdz tie vairs nav vajadzīgi tam nolūkam, kuram tie tika ievadīti sistēmā, būtu jāparedz noteikumi par šādu datu glabāšanas ilgumu.
            
            
               (6)Saskaņā ar Regulas (ES) 2018/1725 42. panta 1. punktu ir notikusi apspriešanās ar Eiropas Datu aizsardzības uzraudzītāju, kas 2020. gada 6. jūnijā sniedza atzinumu.
            
            
               (7)Šajā regulā paredzētie pasākumi ir saskaņā ar atzinumu, ko sniegusi ar Regulas (ES) 2019/515 15. panta 1. punktu izveidotā komiteja, 
            
            
               IR PIEŅĒMUSI ŠO REGULU.
            
            
               1. pants 
               Tirgus uzraudzības informācijas un saziņas sistēmas (ICSMS) saturs
            
            
               Regulas (ES) 2019/515 vajadzībām ICSMS iekļauj:
            
            
               (a)paziņojumus Komisijai un pārējām dalībvalstīm par administratīvajiem lēmumiem, kā minēts Regulas (ES) 2019/515 5. panta 9. punktā;
            
         
         
            
               (b)paziņojumus Komisijai un pārējām dalībvalstīm par pagaidu apturēšanu, kā minēts Regulas (ES) 2019/515 6. panta 2. punktā;
            
            
               (c)paziņojumus visām dalībvalstīm par Komisijas atzinumiem, kā minēts Regulas (ES) 2019/515 8. panta 6. punktā;
            
            
               (d)informācijas apmaiņu starp dažādu dalībvalstu kompetentajām iestādēm un produktu informācijas punktiem, kā minēts Regulas (ES) 2019/515 5. panta 7. punktā, 10. panta 1. punkta a) apakšpunktā un 10. panta 3. punktā.
            
            
               2. pants 
               Piekļuve ICSMS
            
            
               Dalībvalstis ICSMS norāda un ievada to kompetento iestāžu un produktu informācijas punktu identitāti, kuriem ir piekļuve ICSMS atbilstoši Regulai (ES) 2019/515.
            
            
               3. pants 
               Paziņošana par administratīvajiem lēmumiem, ar kuriem ierobežo vai liedz piekļuvi tirgum
            
            
               Paziņojot par administratīvu lēmumu saskaņā ar Regulas (ES) 2019/515 5. panta 9. punktu, kompetentā iestāde papildus administratīvā lēmuma elektroniskas kopijas augšupielādēšanai ievada ICSMS šādu informāciju:
            
            
               (a)valsts tehnisko normu, uz kuras pamata veikts novērtējums; 
            
            
               (b)dalībvalsti, kurā, kā apgalvo ekonomikas dalībnieks, preces tiek likumīgi tirgotas;
            
            
               (c)piemērotos leģitīmos apsvērumus sabiedrības interesēs, kuri ietverti valsts tehniskajā normā.
            
            
               Kompetentā iestāde ICSMS ievada informāciju par katru tāda administratīva lēmuma atcelšanu vai atsaukšanu, par kuru paziņots saskaņā ar Regulas (ES) 2019/515 5. panta 9. punktu. 
            
            
               4. pants 
               Paziņošana par pagaidu apturēšanu
            
            
               Paziņojot par pagaidu apturēšanu saskaņā ar Regulas (ES) 2019/515 6. panta 2. punktu, kompetentā iestāde papildus pagaidu apturēšanas lēmuma elektroniskas kopijas augšupielādēšanai ievada ICSMS šādu informāciju: 
            
            
               (a)valsts tehnisko normu, uz kuras pamata tiks veikts novērtējums; 
            
            
               (b)dalībvalsti, kurā, kā apgalvo ekonomikas dalībnieks, preces tiek likumīgi tirgotas; 
            
            
               (c)piemērotos leģitīmos apsvērumus sabiedrības interesēs, uz kuru pamata uz laiku apturēta piekļuve tirgum, kā noteikts Regulas (ES) 2019/515 6. panta 1. punktā. 
            
            
               Kompetentā iestāde ICSMS ievada informāciju par katru tāda pagaidu apturēšanas lēmuma atcelšanu vai atsaukšanu, par kuru paziņots saskaņā ar Regulas (ES) 2019/515 6. panta 2. punktu.
            
            
               5. pants 
               ICSMS ievadītajos paziņojumos esošo persondatu glabāšanas ilgums 
            
            
               ICSMS ievadītajos paziņojumos esošos persondatus, ko glabā tādā formā, kas ļauj identificēt datu subjektus, no ICSMS automātiski dzēš piecus gadus pēc:
            
            
               (a)paziņojuma par pagaidu apturēšanu saskaņā ar Regulas (ES) 2019/515 6. panta 2. punktu; vai 
            
         
         
            
               (b)paziņojuma par administratīvu lēmumu saskaņā ar Regulas (ES) 2019/515 5. panta 9. punktu, ja attiecīgais administratīvais lēmums nav iesniegts SOLVIT; vai 
            
            
               (c)pēdējās informācijas apmaiņas saskaņā ar Regulas (ES) 2019/515 5. panta 7. punktu, 10. panta 1. punkta a) apakšpunktu un 10. panta 3. punktu; vai
            
            
               (d)SOLVIT iesniegtās lietas pabeigšanas.
            
            
               Komisija ar tehniskiem līdzekļiem nodrošina pirmajā daļā minēto persondatu dzēšanu.
            
            
               6. pants 
               ICSMS lietotāju persondatu glabāšanas ilgums
            
            
               Fizisko personu persondatus, ko kompetentā iestāde vai produkta informācijas punkts norādījis par ICSMS lietotāju, dzēš ne vēlāk kā vienu mēnesi pēc tam, kad Komisija ir informēta, ka fiziskā persona vairs nav ICSMS lietotājs. 
            
            
               Komisija ar tehniskiem līdzekļiem nodrošina pirmajā daļā minēto persondatu dzēšanu.
            
            
               7. pants 
               Stāšanās spēkā un piemērošana
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 10.11.2020
            
            
               
                     Komisijas vārdā —
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        OV L 91, 29.3.2019., 1. lpp. 
               
               
                  
                     (2)
                  
                        Eiropas Parlamenta un Padomes Regula (EK) Nr. 765/2008 (2008. gada 9. jūlijs), ar ko nosaka akreditācijas un tirgus uzraudzības prasības attiecībā uz produktu tirdzniecību un atceļ Regulu (EEK) Nr. 339/93 (OV L 218, 13.8.2008., 30. lpp.).
               
               
                  
                     (3)
                  
                        Eiropas Parlamenta un Padomes Regula (ES) 2019/1020 (2019. gada 20. jūnijs) par tirgus uzraudzību un produktu atbilstību un ar ko groza Direktīvu 2004/42/EK un Regulas (EK) Nr. 765/2008 un (ES) Nr. 305/2011 (OV L 169, 25.6.2019., 1. lpp.).